अहमदाबाद बम कांड के दोषी के पिता का सपा से क्या रिश्ता है, अखिलेश बताएं: शिवराज
शिवराज सिंह चौहान ने जोर देकर कहा कि अखिलेश को बताना चाहिए कि उनके मुख्यमंत्रित्व काल में उत्तर प्रदेश में दंगे क्यों होते थे? चौहान ने मुख्यमंत्री योगी आदित्यनाथ की सराहना करते हुए कहा कि ‘‘वह बहादुर हैं और उन्होंने प्रदेश से माफिया का सफाया कर दिया।
गोरखपुर (उत्तर प्रदेश): मध्य प्रदेश के मुख्यमंत्री शिवराज सिंह चौहान ने रविवार को समाजवादी पार्टी (सपा) को घेरते हुए पूछा कि अहमदाबाद बम विस्फोट कांड में फांसी की सजा पाये एक दोषी के पिता का उससे क्या रिश्ता है। चौहान ने देवरिया जिले के रामपुर कारखाना स्थित बैरियापुर में एक चुनावी रैली को संबोधित करते हुए कहा, "अखिलेश यादव को यह जवाब देना चाहिए कि 2008 में अहमदाबाद में हुए बम विस्फोटों के मामले में दोषी पाये गए आतंकवादी सैफ के पिता का उनकी पार्टी से क्या संबंध है?"उन्होंने जोर देकर कहा कि अखिलेश को बताना चाहिए कि उनके मुख्यमंत्रित्व काल में उत्तर प्रदेश में दंगे क्यों होते थे? चौहान ने मुख्यमंत्री योगी आदित्यनाथ की सराहना करते हुए कहा कि ‘‘वह बहादुर हैं और उन्होंने प्रदेश से माफिया का सफाया कर दिया। इसके अलावा वह हमेशा सक्रिय रहते हैं और उत्तर प्रदेश के विकास के लिए काम करते हैं। वह बुद्धिमान हैं और गलत कार्य करने वालों पर बहुत समझदारी से बुलडोजर चलाते हैं।’’उन्होंने दावा किया कि डबल इंजन की सरकार की वजह से उत्तर प्रदेश की अर्थव्यवस्था बहुत तेजी से आगे बढ़ी है और वह वर्ष 2013 में सातवें स्थान से उठकर अब देश में दूसरे स्थान पर पहुंच गई है।(इनपुट- एजेंसी)